岳珂
道中思庐山
庐山三百里，巨浸压宫亭。
势接九江汇，峰连万古青。
渊源开道术，哤幻杂仙灵。
厚地蟠奇秀，雄标动杳冥。
浓岚晨历历，流水夜泠泠。
雪拥琼瑶障，花繁锦绣屏。
吾居尝静对，亲处异空聆。
瀑布手自酌，斜川身所经。
龙渊敲短策，鸟道绝危陉。
正派尊涵泳，高山有典型。
揭来三涉径，知阅几周星。
白傅松犹在，陶潜菊未零。
坚高思并辙，今古共忘形。
便拟安圭窦，终期老涧坰。
忽严大君诏，言驾小侯軿。
一别门垂柳，重鸡肉阶蓂。
出山羞小草，浮海又流萍。
颇觉登山屐，翻成泛宅舲。
回头看豹雾，望眼隔鸾汀。
纵抱知还志，何时振倦翎。